"Qatt Ma Ridt Nerġa' Nipparteċipa" - Lara Azzopardi
Aktar kmieni llum, l-awtriċi Chan Alexia Vella Schembri tellgħet filmat li jeħodna lura kważi ħmistax-il sena. Fil-fatt huwa jum memorabbli mmens kemm għal Chan, kif ukoll għall-attriċi maħbuba Lara Azzopardi. F'dik is-sena, Lara kienet ikkompetiet fil-Malta Song For Europe 2006 bil-kanzunetta 'Stay With Me' - kanzunetta li baqgħu jiftakruha bosta. Ir-rebbieħ dakinhar kien Fabrizio Faniello bil-famuża 'I Do'. Hekk kif rat dan il-filmat b'interpretazzjoni mill-isbaħ, Lara tista' tgħid irnexxielha ġġedded il-memorji kollha ta' dik il-lejla; kemm sbieħ kif ukoll dawk ftit aktar anzjużi. L-attriċi kkummentat fuq dan il-filmat u tgħid li spiċċat reġgħet tarah wara dan iż-żmien kollu. Issemmi l-anzjetà li ħasset dakinhar hekk kif kien hemm xi problemi tekniċi waqt il-prestazzjoni tagħha. "Qatt ma ninsa l-anzjetà li għaddejt minnha... fil-verita kien għalhekk li qatt ma ridt nerġa' nipparteċipa" tikkummenta Lara. Għalqet billi mill-ġdid ferħet lit-tim kollu li kellha warajha dakinhar għax-xogħol impekkabbli li kienu għamlu!